**NOTĂ INFORMATIVĂ**

**la proiectul de hotărâre de Guvern privind aprobarea Strategiei de dezvoltare „Educația 2030” și al Programului de implementare a Strategiei de dezvoltare „Educația 2030”**

|  |
| --- |
| 1. **Denumirea autorului și după caz, a participanților la elaborarea proiectului** |
| Proiectul Strategiei de dezvoltare „Educația 2030” și al Programului de implementare a Strategiei de dezvoltare „Educația 2030” a fost elaborat de către Ministerul Educației și Cercetării |
| 1. **Condițiile ce au impus elaborarea proiectului de act normativ și finalitățile urmărite** |
| Proiectul Strategiei de dezvoltare „Educația 2030” (în continuare Strategie) și al Programului de implementare a Strategiei de dezvoltare „Educația 2030” (în continuare Program de implementare) a fost elaborat în contextul implementării acțiunii nr. 17.1.1 din Planul de acțiuni al Guvernului pentru anii 2021-2022, aprobat prin Hotărârea Guvernului nr. 235/2021 (Capitolul XVII, Educație și cercetare).  Strategia este elaborată în conformitate cu următoarele documente: Strategia națională de dezvoltare „Moldova Europeană 2030”, Planul de acțiuni al Guvernului Republicii Moldova pentru anii 2021-2022, Obiectivele de Dezvoltare Durabilă ale ONU, Acordul de Asociere Republica Moldova – Uniunea Europeană, etc.  Concomitent, necesitatea elaborării acestui document a fost dictată și de faptul că, majoritatea documentelor de politici publice pe domeniile de competență atribuite MEC, au expirat încă în anul 2020.  Implementarea Strategiei se va efectua prin intermediul Programului de implementare, care stabilește sistemul de acțiuni și responsabilități pentru factorii de decizie la toate nivelurile sistemului de educație pe termen mediu (2023-2025). Programulinclude și un Plan de acțiuni pe termen mediu, costuri de implementare, impactul, condiții și riscuri de implementare. |
| 1. **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Nu se aplică. |
| 1. **Principalele prevederi ale proiectului și evidențierea elementelor noi** |
| Proiectul Strategiei de dezvoltare „Educația 2030” și Programul de implementare au fost elaborate cu respectarea prevederilor Legii nr. 100/2017 și a Hotărârii Guvernului nr. 386/2020. Strategia conține 9 capitole, după cum urmează:   1. *Introducere.* Acest capitol vizează aspectele generale, care au determinat condițiile ce au impus elaborarea documentului de politici publice, reieșind din faptul că, în anul 2020 a expirat termenul de implementare a Strategiei de dezvoltare a educației pentru anii 2014-2020 „Educația 2020”, necesitatea racordării politicilor educaționale la politicile statului, reflectate în *Strategia națională de dezvoltare „Moldova Europeană 2030”*, *Planul Național de Acțiuni în domeniul Drepturilor Omului*; *Planul de acțiuni al Guvernului Republicii Moldova pentru anii 2021-2022*, *Planul de pregătire și răspuns la infecția cu Coronavirus de tip nou (COVID-19) – Republica Moldova,* Obiectivul de Dezvoltare Durabilă nr. 4 *Educația de calitate* și în alte documente de politici publice conexe pentru atingerea obiectivelor strategice de dezvoltare a educației. 2. *Analiza problematizată a situației din sector.* În acest capitol a fost supusă analizei situația care influențează în mod direct dezvoltarea domeniului educației din mai multe contexte:    1. Contextul general    2. Contextul internațional, unde au fost analizate procesele globale, impactul acestora asupra dezvoltării educației și politicile internaționale în domeniul educației    3. Contextul sectorial       1. Învățământul și piața muncii       2. Finanțarea sistemului de învățământ       3. Capitalul uman și intelectual       4. Societate, comunitate. Familie și educație       5. Curriculumul și calitatea educației       6. Sistemul de învățământ și cercetarea științifică       7. Rețeaua instituțiilor de învățământ, infrastructura și cultura calității    4. Inventarul problemelor/provocărilor 3. *Viziunea strategică asupra dezvoltării educației pe termen mediu și termen lung.* Viziunea de dezvoltare strategică a sistemului educațional către anul 2030 se axează pe pilonii și obiectivele de dezvoltare durabilă, urmărește dezvoltarea unui Sistem Național de Educație susceptibil să ofere educație de înaltă calitate, incluzivă și echitabilă tuturor copiilor/ elevilor/ studenților/ adulților pe tot parcursul vieții, la toate treptele de învățământ, în varii contexte formale/ nonformale/ informale. 4. *Orientări strategice, obiective generale și direcții prioritare de acțiuni.* Obiectivele Strategiei de dezvoltare „Educația 2030” derivă din prioritățile Strategiei Naționale de Dezvoltare „Moldova europeană 2030”, precum și ale Programului de activitate a Guvernului „Moldova vremurilor bune” pentru anii 2021-2022. Ministerul Educației și Cercetării propunându-și intervenții în următoarele direcții:    1. Educația de calitate pentru dezvoltarea sustenabilă    2. Educația incluzivă pentru o societate incluzivă    3. Cadre didactice calificate pentru educație de calitate    4. Societatea, comunitatea și familia pentru educație de calitate    5. Medii de învățare eficiente și motivante    6. Tehnologii informaționale și comunicaționale moderne pentru asigurarea calității și sustenabilității educației    7. Învățarea și educația adulților pentru calitatea vieții    8. Cercetarea științifică relevantă pentru inovații și calitate în educație    9. Buna guvernare și infrastructură modernă pentru educație de calitate   Intervențiile în direcțiile menționate vor fi efectuate prin intermediul următoarelor obiective generale:  OG1. Racordarea educației la cerințele și nevoile pieței muncii din perspectiva dezvoltării sustenabile, prin restructurarea mecanismelor de dezvoltare a capitalului uman.  OG 2. Asigurarea accesului la educație de calitate pentru toți pe întreg parcursul vieții.  OG 3. Asigurarea sistemului educațional de toate nivelurile și formele de învățământ cu personal didactic/ științifico-didactic și managerial calificat, competent, motivat și competitiv.  OG 4. Consolidarea coeziunii socio-educaționale pentru educație de calitate prin conjugarea eforturilor tuturor actanților procesului educațional.  OG 5. Crearea noilor medii, eficiente și motivante, de dezvoltare și învățare pe parcursul vieții pentru toți cetățenii.  OG 6. Îmbunătățirea funcționalității și a calității sistemului educațional prin implementarea eficientă a tehnologiilor digitale pentru asigurarea calității și sustenabilității educației.  OG 7. Asigurarea oportunităților de învățare și educație pentru toți cetățenii pe tot parcursul vieții în context formal, nonformal și informal.  OG 8. Promovarea inovațiilor și a schimbărilor în educație prin dezvoltarea cercetării științifice.  OG 9. Creșterea performanțelor sectorului *Educație* prin eficientizarea rețelei, modernizarea infrastructurii și consolidarea capacității manageriale și a culturii calității la toate nivelurile sistemului educațional.  Obiectivele generale se regăsesc în Programul de implementare în partea narativă și în Planul de acțiuni, urmate de obiectivele specifice.   1. *Impactul pe termen lung al implementării Strategiei de dezvoltare „Educația 2030”.* Impactul pe termen lung urmărește ca educația să devină cel mai important factor care va determina succesul oamenilor la toate etapele vieții. Un nivel mai înalt al educației va contribui la reducerea sărăciei prin dezvoltarea abilităților și cunoștințelor tuturor oamenilor adaptate la cerințele tot mai dinamice ale pieței muncii, influențate de tehnologiile informaționale și de automatizarea locurilor de muncă; va reduce costurile pentru ajutorul de șomaj și alte plăți sociale, precum și va crește eficiența cercetărilor, invențiilor și inovațiilor, ceea ce va duce la creșterea productivității. Prin educație va fi promovat un mod sănătos de viață, astfel încât să fie majorată speranța de viață sănătoasă, se va reduce rata criminalității și se va îmbunătăți nivelul de prosperitate și împlinire. Nu mai puțin important este faptul că odată cu creșterea accesului la educație de calitate pentru toți oamenii vor fi schimbate atitudini, relațiile sociale se vor îmbunătăți, administrația publică va fi mai responsabilă și receptivă, iar generații întregi vor fi pregătite pentru a contribui la dezvoltarea durabilă a țării. 2. *Indicatori de monitorizare a implementării și de evaluare a Strategiei de dezvoltare „Educația 2030”.* Progresul general privind realizarea Strategiei și impactul acesteia va fi monitorizat prin intermediul indicatorilor de impact și rezultat, ce stabilesc valori de referință, ținte intermediare și finale și, care, urmează a fi atinse către anii 2025, respectiv, 2030. 3. *Riscuri în implementarea Strategiei de dezvoltare „Educația 2030” și măsuri de prevenire și contracarare a acestora.* Ținând cont de faptul că strategia este un document de planificare strategică pe termen lung, au fost luate în considerare riscurile implementării acesteia. Pentru a reacționa în mod adecvat la eventualele riscuri, a fost propus un set de măsuri de remediere, menite să reducă riscurile anticipate. 4. *Autorități/instituții responsabile de implementarea Strategiei de dezvoltare „Educația 2030”.* La capitolul respectiv, au fost prezentate autoritățile și instituțiile responsabile de implementarea strategiei. 5. *Proceduri de raportare.*Capitolul prezintă procedurile de monitorizare și evaluare a Strategiei, etapele și modalitățile de raportare prin implementarea Programului și a Planului de acțiuni. |
| 1. **Fundamentarea economico - financiară** |
| Realizarea Strategiei se va efectua prin Programul de implementare și planul de acțiuni, programe sectoriale corespunzătoare. Aproximativ 3355229,2 mii lei vorfi acoperite din bugetul de stat, conform Cadrului Bugetar pe Termen Mediu, iar 314912,80 mii lei din mijloacele partenerilor externi de dezvoltare. |
| 1. **Modul de încorporare a actului în cadrul normativ în vigoare** |
| Aprobarea proiectul nu prevede modificarea unor acte normative. |
| 1. **Avizarea și consultarea publică a proiectului** |
| În scopul asigurării unui proces participativ pentru elaborarea documentului de politică publică, Ministerul Educației și Cercetării prin Ordinul nr. 1630/2020 *Cu privire la constituirea Grupului local de țară în domeniul educației,* în care au fost incluși reprezentanții Ministerului Muncii și Protecției Sociale, Ministerului Finanțelor, Ministerului Economiei, partenerii externi de dezvoltare, reprezentanții ONG-urilor din domeniu a consultat proiectele documentelor de politici în procesul elaborării acestora. Grupul local pe țară a participat la elaborarea, consultarea și validarea proiectului Strategiei și Programului de implementare.  Pe parcursul anului 2021 și în prima jumătate a anului 2022 au avut loc circa 38 de consultări publice cu participarea a peste 2300 de actori interesați: elevi, părinți, cadre didactice, reprezentanții autorităților publice centrale și locale de nivelul I și II, reprezentanții organizațiilor de tineret, organizațiilor neguvernamentale și partenerii externi de dezvoltare.  Pe site-ul Institutului de Politici Publice, care a susținut cu experți procesul de elaborare, a fost creată pagina proiectului ”Elaborarea Strategiei de dezvoltare a educației pentru anii 2022-2030 și Programului de implementare a Strategiei”, unde au fost plasate materiale de comunicare și informare pentru mass-media și actori interesați. În cadrul Forumului național de validare a Strategiei și Programului de implementare, desfășurat la 10 iunie 2022, au participat circa 100 de reprezentanți ai Organelor locale de specialitate din domeniul învățământului, sindicatelor, tineretului, instituțiilor de învățământ, instituțiilor de cercetare, reprezentanți ai Parlamentului, Președinției, ministerelor, UNICEF, Delegația Uniunii Europene la Chișinău PNUD, Biroul de Cooperare al Elveției, OHCHR.  În vederea respectării prevederilor Legii nr. 239/2008 privind transparența în procesul decizional, proiectul urmează să fie plasat pe pagina-web oficială a Ministerului Educației și Cercetării la compartimentul „Transparența decizională” și pe pagina-web „www.particip.gov.md” |
| 1. **Constatările expertizei anticorupție** |
| Nu se aplică. |
| 1. **Constatările expertizei de compatibilitate** |
| Nu se aplică. |
| 1. **Constatările expertizei juridice** |
| Proiectul urmează a fi expertizat de către Ministerul Justiției. |
| 1. **Constatările altor expertize** |
| Nu se aplică |

**Ministru Anatolie TOPALĂ**